Pieni tyttö vaeltaa yksin ympäri kyliä, kun vanhemmat vain ryyppäävät – Nyt puhuvat suomalaisen uutuuspelin alkoholistiperheissä kasvaneet tekijät, joille projekti oli ”puhdistava kokemus”

Pikkutyttöä pelottaa yksin lastenhuoneessa. Oven takaa olohuoneesta eli aikuisten maailmasta kuuluu niin outoja ääniä ja mäiskettä. Se on varmasti hirviö, päättelee tyttö ja kömpii Teddy-karhunsa kanssa vaatekaappiin piiloon.

Näin alkaa suomalaisen Platonic Partnership -peliyhtiön uutuuspeli Lydia. Kesäkuun alussa Steam-pelijakelupalvelussa julkaistu lyhyt seikkailupeli on oikea ”feel bad”-kokemus – äärimmäisen tunnelmallinen ja alati rankkeneva tarina Lydia-tytöstä ja tämän yrityksistä saada yliote aikuisia kaatavasta kuningas alkoholista.